Dwelms van R2,5 m. op bus gekry | Netwerk24
Dwelms van R2,5 m. op bus gekry
Deur Kaydene Davids 12 Maart 2019 13:12
Die polisie in Bloemfontein het Maandagaand op dwelms met 'n straatwaarde van sowat R2,5 miljoen op 'n passasiersbus beslag gelê.
Die dwelms is in vyf groot tasse op 'n Intercape-bus gevind wat tussen Pretoria en Plettenbergbaai gery het.
Lt.kol. Thabo Covane, polisiewoordvoerder, sê met die bus se aankoms omstreeks 22:30 by die Toerisme-sentrum in Willows, Bloemfontein, het die bemanningslede van die bus onraad vermoed toe hulle op vyf groot swart tasse, wat nie gemerk was nie, afgekom het.
Hulle het die Parkweg-polisiekantoor in kennis gestel en met die polisie se aankoms op die toneel is Mandrax-tablette in die tasse gevind.
"Die dwelms was in deurskynende sakke verpak, weeg 177,23 kg en het 'n beraamde straatwaarde van R2,46 miljoen."
Volgens Covane is 'n ondersoek begin om die oorsprong van die dwelms en waarheen dit op pad was, te bepaal.